খবর সংগ্রহ করতে গিয়ে ত্রিপুরায় ফের খুন হলেন এক সাংবাদিক। মঙ্গলবার বেলা ১২টা নাগাদ এই ঘটনা ঘটেছে ত্রিপুরার রামচন্দ্র নগরে। ঘটনায় অভিযোগের আঙুল ত্রিপুরা স্টেট রাইফেলস-এর দিকে। নিহত ওই সাংবাদিকের নাম সুদীপ দত্ত ভৌমিক। তিনি স্যন্দন পত্রিকায় কর্মরত ছিলেন। সূত্রের দাবি, এ দিন ত্রিপুরা স্টেট রাইফেলস-এর দ্বিতীয় বাহিনীর কম্যান্ডার তপন দেববর্মন ডেকে পাঠিয়েছিলেন বছর ৪৯-এ সুদীপ দত্ত ভৌমিককে। বেশ কিছু ক্ষণ অফিসের বাইরে অপেক্ষা করার পর ওই কম্যান্ডারের সঙ্গে দেখা করতে চান সুদীপ। তখন তাঁকে বাধা দেন তপন দেববর্মনের নিরাপত্তা রক্ষী নন্দকুমার রিয়াং। এর পরই দু’জনের মধ্যে বচসা শুরু হয় বলে অভিযোগ। তখনই নিজের একে-৪৭ রাইফেল থেকে সুদীপকে নাকি গুলি করেন ওই নিরাপত্তা রক্ষী। সুদীপের পেটে গুলি লাগে। জি বি হাসপাতালে নিয়ে গেলে চিকিৎসকরা তাঁকে মৃত বলে ঘোষণা করেন। স্যন্দন পত্রিকার সম্পাদক সুবলকুমার দেবের অভিযোগ, ত্রিপুরা স্টেট রাইফেলস-এর গুলিতেই মৃত্যু হয়েছে ওই সাংবাদিকের। অভিযুক্ত নন্দকুমারকে ইতিমধ্যে গ্রেফতার করা হয়েছে। এই ঘটনার তীব্র নিন্দা করেছেন রাজ্যের বিজেপি বিধায়ক সুদীপ রায়বর্মন। এই ঘটনায় মুখ্যমন্ত্রী মানিক সরকারের পদত্যাগ দাবি করেছেন তিনি।  ঘটনার প্রতিবাদে আগামী বৃহস্পতিবার ১২ ঘণ্টার বন্‌ধ ডেকেছে রাজ্য বিজেপি। অন্য দিকে, ত্রিপুরা জার্নালিস্ট ইউনিয়নের সাধারণ সম্পাদক প্রণবকুমার সরকারের অভিযোগ, পরিকল্পনা করেই সুদীপকে খুন করা হয়েছে।ঘটনার নিন্দা করেছেন মুখ্যমন্ত্রী মানিক সরকার।তিনি তদন্তের নির্দেশ দিয়েছেন। এর আগে গত মাসেই খবর সংগ্রহ করতে গিয়ে খুন হয়েছিলেন শান্তনু ভৌমিক (২৮) নামে এক সাংবাদিক। সে সময় অভিযোগ উঠেছিল উপজাতি সংগঠন আইপিএফটি সমর্থকদের বিরুদ্ধে। খবর সংগ্রহ করতে গিয়ে শান্তনুকে পিটিয়ে, কুপিয়ে খুন করে আইপিএফটি সমথর্করা।